Hero Norge

Hero Norge AS er en norsk bedrift under konsernet Hero Group, og tilbyr tjenester rettet mot asylsøkere, flyktninger og innvandrere. Herokonsernet har virksomhet innenfor tre divisjoner: Hero mottak, Hero kompetanse og Hero tolk. Gruppen opererer også i Sverige, Finland og Tyskland. Som eneste virksomhet i Norge tilbyr Hero tjenester helt fra ankomst som asylsøker til Norge, videre gjennom mottaksoppholdet og til integrering i arbeid og utdannelse. Hero har sitt hovedkontor i Stavanger. Konsernsjef er Tor Brekke, som overtok etter avdøde Ahmed Bozgil i 2013.

Selskapet etablerte sitt første asylmottak i 1987 og driver i dag en rekke mottak på oppdrag for Utlendingsdirektoratet. Nær 50% av selskapets ansatte har minoritetsbakgrunn. Hero har fulgt konjunkturene i takt med de store svingningene i antall ankomne asylsøkere, og gikk fra tidenes oppbygging i 2015-2016 til tidenes nedbygging i 2016-2017.

Det er brødreparet Kristian og Roger Adolfsen som siden 2014 eier selskapet. I 2016, året etter den europeiske migrasjonskrisen, hadde selskapet et resultat før skatt på 70 millioner kroner, mer enn dobbelt så mye som i 2014. Selskapets inntekter økte fra 549 millioner til 1,1 milliarder kroner i samme periode, mens omsetningen igjen var redusert til 780 millioner kroner i 2017. Hero er en av de største private bedriftene som tilbyr asyltjenester i Europa.

 Se også 
 Norlandia Care Group
 Roger Adolfsen
 Kristian Adolfsen

 Referanser 

 Eksterne lenker 


Kategori:Norske tjenesteselskaper
Kategori:Selskaper etablert i 1987
Kategori:Asylmottak